
	ОТНОСНО:
	Проект на Постановление на Министерския съвет за изменение и допълнение на Класификатора на длъжностите на военнослужещите в Министерството на отбраната, структурите на пряко подчинение на министъра на отбраната и Българската армия, приет с Постановление № 309 на Министерския съвет от  2018 г.


УВАЖАЕМИ ГОСПОДИН МИНИСТЪР - ПРЕДСЕДАТЕЛ,

УВАЖАЕМИ ГОСПОДА ЗАМЕСТНИК МИНИСТЪР - ПРЕДСЕДАТЕЛИ,

УВАЖАЕМА ГОСПОЖО И ГОСПОДА МИНИСТРИ,
На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане проект на Постановление на Министерския съвет за изменение и допълнение на Класификатора на длъжностите на военнослужещите в Министерството на отбраната, структурите на пряко подчинение на министъра на отбраната и Българската армия, приет с Постановление № 309 на Министерския съвет от 14 декември 2018 г. (обн., ДВ, бр. 105 от 18.12.2018 г., в сила от 01.01.2019 г., изм. и доп., бр. 86 от 01.11.2019 г., бр. 67 от 13.08.2021 г., бр. 29 от 12.04.2022 г., бр. 43 от 16.05.2023 г., бр. 37 от 26.04.2024 г. и бр. 88 от 18.10.2024 г.).

В изпълнение на чл. 24, ал. 1 от Закона за отбраната и въоръжените сили на Република България (ЗОВСРБ) с Постановление № 309 на Министерския съвет  от 14 декември 2018 г. е приет Класификатор на длъжностите на военнослужещите в Министерството на отбраната, структурите на пряко подчинение на министъра на отбраната и Българската армия.

Класификаторът на длъжностите на военнослужещите в Министерството на отбраната, структурите на пряко подчинение на министъра на отбраната и Българската армия (Класификатора) е в съответствие с действащата изградена организационна структура на въоръжените сили, но в него не са предвидени длъжности необходими за окомплектоване на реорганизиращи се през 2025 г. военни формирования от състава на Сухопътните войски, Военноморските сили и Висшето военноморско училище „Н. Й. Вапцаров”, съгласно Плана за развитие на въоръжените сили на Република България до 2026 г.
С настоящия проект на Постановление за изменение и допълнение на Класификатора, се предлагат промени по смисъла на чл. 24, ал. 2 от Закона за отбраната и въоръжените сили на Република България, основно свързани с осигуряване на необходимите длъжности за военнослужещи по длъжностни нива в обхвата на военните звания в реорганизиращите се през 2025 г. военни формирования от състава на Сухопътните войски, Военноморските сили и Висшето военноморско училище „Н. Й. Вапцаров”.
С проекта на нормативния акт са проведени обществени консултации в 30-дневен срок, съгласно чл. 26, ал. 4 от Закона за нормативните актове. 

Предвид изложеното и на основание чл. 32, ал. 1 от Устройствения правилник на Министерския съвет и на неговата администрация, докладът и проектът на постановление са съгласувани със заинтересованите министерства и ведомства, съгласно приложената справка. За изпълнението на проекта на акт не са необходими допълнителни разходи/трансфери/други плащания по бюджета на Министерството на отбраната, които да бъдат одобрени за сметка на  бюджети по държавния бюджет.

Изпълнението на проекта на акт не води до изменение в целевите стойности на показателите за изпълнение, в т.ч. ключовите индикатори.

Предложеният проект на акт не води до въздействие върху държавния бюджет.

С проекта на решение не се транспонират актове на Европейския съюз, поради което не се налага изготвяне на справка за съответствието с европейското право, съгласно чл. 35, ал. 1, т. 7 от Устройствения правилник на Министерския съвет и на неговата администрация.
УВАЖАЕМИ ГОСПОДИН МИНИСТЪР - ПРЕДСЕДАТЕЛ,

УВАЖАЕМИ ГОСПОДА ЗАМЕСТНИК МИНИСТЪР - ПРЕДСЕДАТЕЛИ,

УВАЖАЕМА ГОСПОЖО И ГОСПОДА МИНИСТРИ,
Във връзка с гореизложеното, на основание чл. 8, ал. 1 от Устройствения правилник на Министерския съвет и на неговата администрация, предлагам Министерският съвет да приеме проект на Постановление за изменение и допълнение на Класификатора на длъжностите на военнослужещите в Министерството на отбраната, структурите на пряко подчинение на министъра на отбраната и Българската армия, приет с Постановление № 309 на Министерския съвет от 2018 г.

